**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

**«----» «-------------------------» 2019 թվականի N ----Ն**

**Դատավորի՝ ԴԺԲԱԽՏ ՊԱՏԱՀԱՐՆԵՐԻՑ ԱՊԱՀՈՎԱԳՐՈՒԹՅԱՆ ՊԱՅՄԱՆՆԵՐԸ ԵՎ ՉԱՓԸ ՍԱՀՄԱՆԵԼՈՒ ՄԱՍԻՆ**

Հիմք ընդունելով «Հայաստանի Հանրապետության դատական օրենսգիրք» սահմանադրական օրենքի 57-րդ հոդվածի 4-րդ մասը և «Սահմանադրական դատարանի մասին» սահմանադրական օրենքի 10-րդ հոդվածի 5-րդ մասը` Կառավարությունը ***որոշում է.***

1. Սահմանել դատավորի՝ դժբախտ պատահարներից ապահովագրության պայմանները և չափը՝ համաձայն հավելվածի:
2. Առաջարկել Սահմանադրական դատարանի աշխատակազմին և Դատական դեպարտամենտին սույն որոշումն ուժի մեջ մտնելու օրվանից երկամսյա ժամկետում կնքել դատավորի՝ դժբախտ պատահարներից ապահովագրության պայմանագրերը՝ պայմանագրի գործողության ժամկետը սահմանելով մինչև 2019 թվականի դեկտեմբերի 31-ը ներառյալ:
3. Սույն որոշումն ուժի մեջ է մտնում պաշտոնական հրապարակմանը հաջորդող օրվանից։

|  |  |
| --- | --- |
| **Հայաստանի Հանրապետության վարչապետ** | **\_\_. \_\_\_\_\_\_\_\_\_\_\_\_\_\_** |
| 2019 թ. -------------------------- Երևան |  |

**Հավելված  
ՀՀ կառավարության 2019 թվականի  
\_\_\_\_\_\_\_\_ \_\_-ի N \_\_-Ն որոշման**

**դատավորի՝ դժբախտ պատահարներից ապահովագրության պայմանները ԵՎ ՉԱՓԸ**

1. Դատավորի՝ դժբախտ պատահարներից ապահովագրությունն իրականացվում է հետևյալ պայմաններով՝
2. ապահովադիր՝ համապատասխանաբար Սահմանադրական դատարանի աշխատակազմ և Դատական դեպարտամենտ.
3. ապահովագրված անձ` դատավոր.
4. շահառու՝ դատավոր.
5. ապահովագրական ռիսկ՝ դատավորի՝ պաշտոնավարման ընթացքում դժբախտ պատահարի հետևանքով հաշմանդամ ճանաչվելը.
6. դժբախտ պատահար՝ պայմանագրի գործողության ընթացքում ապահովագրված անձի կամքից անկախ տեղի ունեցած, հիվանդության հետևանք չհանդիսացող հանկարծակի, պատահական, անսպասելի, կարճաժամկետ (մինչև մի քանի ժամ տևողությամբ), արտաքին ազդեցությամբ պայմանավորված իրադարձություն (դեպք), որի հետևանքով առաջանում է ապահովագրված անձի հաշմանդամություն.
7. ապահովագրող՝ Հայաստանի Հանրապետությունում գործող ապահովագրական ընկերություն.
8. ապահովագրական հատուցման կարգ՝ ապահովագրական հատուցումը ապահովագրողի կողմից կատարվում է միանվագ.
9. ապահովագրավճարի վճարման կարգ՝ ապահովագրավճարի մաս-մաս վճարում երկու փուլով.
10. ապահովագրական հատուցման մերժման հիմքեր՝ պայմանագրով Հայաստանի Հանրապետության քաղաքացիական օրենսգրքով նախատեսված հիմքերից տարբերվող հիմքեր չեն կարող նախատեսվել.
11. ապահովագրության տարածք՝ Հայաստանի Հանրապետություն.
12. պայմանագրի գործողության ժամկետ՝ մեկ տարի.
13. ապահովագրական հատուցում ստանալու համար ապահովագրողին ներկայացվող փաստաթղթեր՝

ա) դատավորի կողմից գրավոր դիմում` հատուցում ստանալու վերաբերյալ,

բ) դատավորի անձը հաստատող փաստաթուղթ,

գ) դատավոր հանդիսանալու վերաբերյալ փաստաթուղթ,

դ) դատավորի հաշմանդամության խումբը հավաստող փաստաթուղթ,

ե) դժբախտ պատահարին առնչվող փաստաթղթեր.

1. ապահովագրական սակագին՝ առավելագույնը 0.3 %.
2. չհատուցվող գումար (ֆրանշիզա)՝ չի նախատեսվում.
3. ապահովագրական հատուցման չափ՝

ա) առաջին խմբի հաշմանդամին՝ 3500000 դրամ,

բ) երկրորդ խմբի հաշմանդամին՝ 2250000 դրամ,

գ) երրորդ խմբի հաշմանդամին՝ 1000000 դրամ:

1. Դատավորի՝ դժբախտ պատահարներից ապահովագրությունն իրականացվում է պետական բյուջեի միջոցների հաշվին:
2. Դատավորի՝ դժբախտ պատահարներից ապահովագրության պայմանագրով նախատեսված ապահովագրված անձ հանդիսացող դատավորի լիազորությունների դադարման կամ դադարեցման կամ նոր դատավոր նշանակվելու դեպքերում համապատասխանաբար Սահմանադրական դատարանի աշխատակազմը և Դատական դեպարտամենտը 3-օրյա ժամկետում ծանուցում են ապահովագրողին: Պայմանագրում համապատասխան փոփոխությունները կատարվում են ծանուցումը ստանալու պահից 5-օրյա ժամկետում:
3. Դատավորի՝ դժբախտ պատահարներից ապահովագրության նոր պայմանագիրը կնքվում է ոչ ուշ, քան գործող պայմանագրի գործողությունը դադարելու օրվանից մեկ ամիս առաջ:

|  |  |
| --- | --- |
| **Հայաստանի Հանրապետության վարչապետ** | **\_\_. \_\_\_\_\_\_\_\_\_\_\_\_\_\_** |

**ՀԻՄՆԱՎՈՐՈՒՄ**

**«Դատավորի՝ ԴԺԲԱԽՏ ՊԱՏԱՀԱՐՆԵՐԻՑ ԱՊԱՀՈՎԱԳՐՈՒԹՅԱՆ ՊԱՅՄԱՆՆԵՐԸ ԵՎ ՉԱՓԸ ՍԱՀՄԱՆԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ**

**1. Ընթացիկ իրավիճակը և իրավական ակտի ընդունման անհրաժեշտությունը**

«Հայաստանի Հանրապետության դատական օրենսգիրք» սահմանադրական օրենքի (այսուհետ՝ Օրենսգիրք) 57-րդ հոդվածի 4-րդ մասի համաձայն՝ դատավորն ունի Կառավարության սահմանած պայմաններով և չափով առողջության և դժբախտ պատահարներից պետական միջոցների հաշվին ապահովագրության իրավունք, իսկ «Սահմանադրական դատարանի մասին» սահմանադրական օրենքի 10-րդ հոդվածի 5-րդ մասի համաձայն՝ դատավորն ունի Կառավարության սահմանած պայմաններով և չափով առողջության և դժբախտ պատահարներից ապահովագրության իրավունք, որը գործում է 2019 թվականի հունվարի 1-ից: Ընդ որում, դատավորների համար, որոնց առավելագույն թիվը ներկա պահին կարող է լինել 253, նման երաշխիքների վերաբերյալ կարգավորումներ օրենսդրությամբ ամրագրված չեն եղել:

Հարկ է նշել, որ պաշտոնատար անձանց, այդ թվում՝ դատավորների համար մի շարք սոցիալական երաշխիքներ նախատեսված են **«Պաշտոնատար անձանց գործունեության ապահովման, սպասարկման և սոցիալական երաշխիքների մասին» օրենքով**: Թեպետ վերջինս ամրագրում է **պետական պաշտոն զբաղեցրած անձի, այդ թվում՝ դատավորի մահանալու (զոհվելու) դեպքում պետական պաշտոն զբաղեցրած անձի ընտանիքի անդամներին տրվող միանվագ դրամական օգնության չափը, այն է՝ 4500000 դրամ,** սակայն չի նախատեսում դատավորի՝ դժբախտ պատահարի հետևանքով հաշմանդամ ճանաչվելու դեպքում ապահովագրության պայմանները և չափը: Ընդ որում, նախագծով առաջարկվող ապահովագրական հատուցման չափերը սահմանելիս կողմնորոշիչ են հանդիսացել ինչպես վերը նշված **4500000 դրամը, այնպես էլ Հայաստանի Հանրապետությունում գործող ապահովագրական ընկերությունների կողմից** դատավորի՝ դժբախտ պատահարների հետևանքով մահանալու և աշխատունակության կորստի դեպքերում ապահովագրական գումարի և հատուցման չափերի տոկոսային համամասնությունների տրամաբանությունը:

Միաժամանակ, պետք է նկատել, որ այս տեսակի ապահովագրության համար առկա փաթեթների ուսումնասիրությունը թույլ է տալիս պնդել, որ ապահովագրական սակագին, որպես կանոն, սահմանվում է 0.3 տոկոսի չափով:

Հիմք ընդունելով վերոգրյալը՝ առկա է «Դատավորի՝ դժբախտ պատահարներից ապահովագրության պայմանները և չափը սահմանելու մասին» Կառավարության որոշում ընդունելու անհրաժեշտություն:

**2. Առաջարկվող կարգավորումների բնույթը**

«Դատավորի՝ դժբախտ պատահարներից ապահովագրության պայմանները և չափը սահմանելու մասին» Կառավարության որոշման նախագծով (այսուհետ՝ Նախագիծ)՝

1) սահմանվել է, թե ովքեր կարող են հանդես գալ որպես դատավորի՝ դժբախտ պատահարներից ապահովագրության պայմանագրի ապահովադիր, ապահովագրված անձ և շահառու,

2) ամրագրվել են դատավորի՝ դժբախտ պատահարներից ապահովագրության այլ պայմանները, այդ թվում՝ ապահովագրական ռիսկը, ապահովագրական հատուցման կարգը, ապահովագրավճարի վճարման կարգը, ապահովագրության տարածքը, ապահովագրական սակագինը,

3) նախատեսվել են ապահովագրական հատուցման չափերը հաշմանդամության յուրաքանչյուր խմբից ելնելով,

4) ամրագրվել է, որ դատավորի՝ դժբախտ պատահարներից ապահովագրությունն իրականացվում է պետական բյուջեի միջոցների հաշվին:

**3. Նախագծի մշակման գործընթացում ներգրավված ինստիտուտները և անձինք**

Նախագիծը մշակվել է Արդարադատության նախարարության «Օրենսդրության զարգացման և իրավական հետազոտությունների կենտրոն» հիմնադրամի կողմից:

**4. Ակնկալվող արդյունքը**

Նախագծի ընդունման դեպքում ակնկալվում է կարգավորել դատավորների՝ դժբախտ պատահարներից պետական միջոցների հաշվին ապահովագրության պայմանները և չափը սահմանելու հետ կապված հարաբերությունները:

**ՏԵՂԵԿԱՆՔ**

**«Դատավորի՝ ԴԺԲԱԽՏ ՊԱՏԱՀԱՐՆԵՐԻՑ ԱՊԱՀՈՎԱԳՐՈՒԹՅԱՆ ՊԱՅՄԱՆՆԵՐԸ ԵՎ ՉԱՓԸ ՍԱՀՄԱՆԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ԱՅԼ ՆՈՐՄԱՏԻՎ ԻՐԱՎԱԿԱՆ ԱԿՏԵՐԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՄԱՍԻՆ**

«Դատավորի՝ դժբախտ պատահարներից ապահովագրության պայմանները և չափը սահմանելու մասին» Կառավարության որոշման նախագծի ընդունման կապակցությամբ այլ նորմատիվ իրավական ակտերի ընդունման անհրաժեշտություն առկա չէ:

**ՏԵՂԵԿԱՆՔ**

**«Դատավորի՝ ԴԺԲԱԽՏ ՊԱՏԱՀԱՐՆԵՐԻՑ ԱՊԱՀՈՎԱԳՐՈՒԹՅԱՆ ՊԱՅՄԱՆՆԵՐԸ ԵՎ ՉԱՓԸ ՍԱՀՄԱՆԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ՊԵՏԱԿԱՆ ԿԱՄ ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՐՄՆԻ ԲՅՈՒՋԵՈՒՄ ԵԿԱՄՈՒՏՆԵՐԻ ԵՎ ԾԱԽՍԵՐԻ ԷԱԿԱՆ ԱՎԵԼԱՑՄԱՆ ԿԱՄ ՆՎԱԶԵՑՄԱՆ ՄԱՍԻՆ**

«Դատավորի՝ դժբախտ պատահարներից ապահովագրության պայմանները և չափը սահմանելու մասին» Կառավարության որոշման նախագծի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի էական ավելացում կամ նվազեցում չի նախատեսվում։